b'\n_START_ARTICLE_\nBuje, Istra\n_START_SECTION_\nGeografija\n_START_PARAGRAPH_\nBuje le\xc5\xbeijo na vzpetini v severozahodni Istri, ob cesti, ki povezuje Koper s Puljem. Od Umaga tj. morja so oddaljene 13\xc2\xa0km. So zgodovinsko in upravno sredi\xc5\xa1\xc4\x8de Buj\xc5\xa1\xc4\x8dine._NEWLINE_Naselje sestavlja stari in novi del. Povr\xc5\xa1ina mesta je med 1 in 2\xc2\xa0km\xc2\xb2. Glavna ulica, Istarska ulica, je dolga 200 m. Predeli mesta so Stanica, kjer je neko\xc4\x8d potekala \xc5\xbeeleznica Parenzana, Stari grad, \xc5\xa0kolski brijeg in Rudine.\n_START_SECTION_\nGospodarstvo\n_START_PARAGRAPH_\nPoleg tovarne Digitron, ki proizvaja elektronsko opremo in Bifix, tovarne zidnih barv, ki predstavljata industrijo, se prebivalci ukvarjajo s poljedelstvom (predvsem nasadi oljk in vinogradi).\n_START_SECTION_\nZgodovina\n_START_PARAGRAPH_\n\xc5\xbde staro rimsko naselje Bullea je stalo na razvalinah ilirskega naselja. Dana\xc5\xa1nje staro mestno jedro ima izjemno lego z ohranjeno srednjeve\xc5\xa1ko urbano strukturo z zna\xc4\x8dilnim velikim osrednjim trgom in ozkimi ulicami.\n_START_SECTION_\nZnamenitosti\n_START_PARAGRAPH_\nNa glavnem trgu stoji \xc5\xbeupnijska cerkev sv. Servula z lo\xc4\x8deno postavljenim zvonikom z vzidanimi grbi. Na trgu stoji kameni stolp z dol\xc5\xbeinskimi merami iz 15. stoletja. _NEWLINE_Cerkev je bila zgrajena v 16. stoletju na temeljih rimskega templja in je bila v 18. stoletju preurejena v baro\xc4\x8dnem slogu. V cerkvi in zakristiji je ve\xc4\x8d gotskih skulptur iz 14. in 15. stoletja in baro\xc4\x8dna slika z veduto Buj. Na spodnjem trgu stoji cerkev sv. Marije, postavljena koncem 15. stoletja. Cerkev krasijo renesan\xc4\x8dna kovana in pozla\xc4\x8dena vrata iz 16. stoletja. V njej hranijo 8 slik z biblijskimi motivi iz 15. stoletja.\n_START_SECTION_\nJavne in upravne zgradbe\n_START_PARAGRAPH_\nV mestu se nahajata kinodvorana in mestna knji\xc5\xbenica, tu je tudi konzulat Republike Italije.'